b'\n_START_ARTICLE_\nPlacebas\n_START_SECTION_\nTermino istorija\n_START_PARAGRAPH_\nPlacebo lotyn\xc5\xb3 kalba rei\xc5\xa1kia \xe2\x80\x9eA\xc5\xa1 pamaloninsiu\xe2\x80\x9c ir at\xc4\x97jo per klaiding\xc4\x85 Biblijos 116 psalm\xc4\x97s fraz\xc4\x97s vertim\xc4\x85, kuri i\xc5\xa1 tikro tur\xc4\x97t\xc5\xb3 b\xc5\xabti \xe2\x80\x9eEisiu prie\xc5\xa1ais Vie\xc5\xa1pat\xc4\xaf\xe2\x80\x9c. Lotyni\xc5\xa1kai Vulgatos atitinkama eilut\xc4\x97 skamba taip: \xe2\x80\x9eplacebo Domino in regione vivorum\xe2\x80\x9c (Ps 114, 9). Viduram\xc5\xbei\xc5\xb3 kataliki\xc5\xa1koje liturgijoje taip prad\xc4\x97davo vakarines pamaldas u\xc5\xbe mirusiuosius. XIX a. prad\xc5\xbeioje terminas prigijo medicinoje reik\xc5\xa1damas \xe2\x80\x9elabiau palengvinantis nei naudingas\xe2\x80\x9c, kaip ai\xc5\xa1kinta 1811 m. i\xc5\xa1leistame medicininiame \xc5\xbeodyne.\n_START_SECTION_\nPlacebo efektas\n_START_PARAGRAPH_\nNors ir neveikdamas tiesiogiai, per psichologin\xc4\x99 b\xc5\xabsen\xc4\x85 placebas gali pagerinti ligonio savijaut\xc4\x85 ar net ir i\xc5\xa1 ties\xc5\xb3 pad\xc4\x97ti gydyti lig\xc4\x85 (placebo efektas). Toks placebo efektas n\xc4\x97ra b\xc5\xabdingas tik placebui, jis yra bet kokio medicininio gydymo dalis. Paprastai skiriant placeb\xc4\x85 ligoniui nepasakoma, jog vaistas tiesiogiai neveiksmingas, ta\xc4\x8diau b\xc5\xabsena gali pager\xc4\x97ti net jei ir tai pasakoma. Medikai teigia  jog \xe2\x80\x9eSvarbu i\xc5\xa1skirti garbing\xc4\x85, s\xc4\x85moning\xc4\x85 placebo naudojim\xc4\x85. Bandymai parod\xc4\x97, jog placebo efektas labai didelis. Jo naudojimas deramomis aplinkyb\xc4\x97mis tur\xc4\x97t\xc5\xb3 b\xc5\xabti skatinamas\xe2\x80\x9c. Da\xc5\xbenai prira\xc5\xa1omas placebas yra nuo pervargimo skiriami vitaminai. Daugiausia placebas padeda nuo skausmo, depresijos ir pervargimo, nors apra\xc5\xa1ytas jo teigiamas poveikis daugeliui kit\xc5\xb3 lig\xc5\xb3. Priklausomai nuo ligos, \xc5\xa1iam poveikiui jautr\xc5\xabs nuo ma\xc5\xbedaug 35\xc2\xa0%  iki 56\xc2\xa0% vis\xc5\xb3 \xc5\xbemoni\xc5\xb3. Jei pasirei\xc5\xa1kia, placebo efektas n\xc4\x97ra trumpalaikis - kai kurioms ligoms jis gali t\xc4\x99stis ne vienerius metus. Placebas gali veikti selektyviai: patepus \xe2\x80\x9enuskausminan\xc4\x8diu\xe2\x80\x9c (i\xc5\xa1 ties\xc5\xb3 neveiksmingu) kremu vien\xc4\x85 rank\xc4\x85, skausmas suma\xc5\xbe\xc4\x97ja \xc5\xa1ioje rankoje, bet ne kitoje._NEWLINE_Mokslui yra \xc5\xbeinomas ir neigiamas placebo efektas (lot. nocebo), jei ligonis mano jog nuo duodamos tablet\xc4\x97s jo b\xc5\xabsena bent laikinai tur\xc4\x97t\xc5\xb3 pablog\xc4\x97ti.  Pasirei\xc5\xa1kiant nocebui, asmuo patiria neigiamus simptomus, kuriuos sukelia v\xc4\x97l gi ne kokios veikliosios med\xc5\xbeiagos, bet pa\xc4\x8dio individo \xc4\xafsitikinimai, kad jam d\xc4\x97l tam tikr\xc5\xb3 prie\xc5\xbeas\xc4\x8di\xc5\xb3 turi palaipsniui pablog\xc4\x97ti savijauta ar sveikata._NEWLINE_Placebas efektas yra nepakei\xc4\x8diama priemon\xc4\x97 atliekant medicininius nauj\xc5\xb3 vaist\xc5\xb3 bandymus, kai norima su\xc5\xbeinoti, kiek veiksmingas yra naujai sukurtas preparatas. Paprastai tokiais atvejais tiriamieji skirstomi \xc4\xaf dvi grupes. Vienai j\xc5\xb3 skiriamas naujas vaistas, o kitai \xe2\x80\x93 placebas, bet abiem grup\xc4\x97ms pasakoma, kad bus tiriamas nauj\xc5\xb3j\xc5\xb3 vaist\xc5\xb3 poveikis organizmui. Kartais n\xc4\x97 patys gydytojai ne\xc5\xbeino, kuris pacientas geria tikruosius vaistus, o kuris \xe2\x80\x93 placebo. Tai vadinama dvigubai aklu eksperimentu. Po nustatyto laikotarpio tikrinama tiriam\xc5\xb3j\xc5\xb3 sveikata, ir tokiu b\xc5\xabdu i\xc5\xa1tiriamas vaisto poveikis. Taip pat gydytojas atskiram pacientui gali paskirti placeb\xc4\x85 vietoj vaist\xc5\xb3 ir steb\xc4\x97ti jo sveikim\xc4\x85 vien nuo, pavyzd\xc5\xbeiui, cukraus gabaliuko!\n_START_SECTION_\nPlacebo efektas istorijoje\n_START_PARAGRAPH_\nPirmasis \xc5\xbeinomas Placebo efekto tyrimas buvo atliktas gydytojo John\xe2\x80\x99o Haugarth\xe2\x80\x99o 1799 metais. Jis nusprend\xc4\x97 i\xc5\xa1tirti tuo metu populiar\xc5\xb3 lig\xc5\xb3 gydimo metod\xc4\x85, kuris buvo grind\xc5\xbeiamas lig\xc5\xb3 i\xc5\xa1varymu, pasitelkiant metalines perkinso lazdeles (angl. Perkins tractors), kurios tuo metu paprastam pilie\xc4\x8diui buvo sunkiai \xc4\xafkandamos. J.Haugarth\xe2\x80\x99as tik\xc4\x97jo, kad didel\xc4\x97 lazdeli\xc5\xb3 kaina buvo siekta pasipelnyti i\xc5\xa1 paprast\xc5\xb3 \xc5\xbemoni\xc5\xb3, tod\xc4\x97l jis t\xc4\x85 pat\xc4\xaf gydymo metod\xc4\x85 pritaik\xc4\x97 naudojant paprastas, medines lazdeles. Bandymo rezultatai patvirtino gydytojo teorij\xc4\x85, medin\xc4\x97s lazdel\xc4\x97s buvo tokios pat efektyvios kaip ir brangiosios metalin\xc4\x97s lazdel\xc4\x97s, tod\xc4\x97l jis savo tyrimo rezultatus i\xc5\xa1publikavo ir teig\xc4\x97, kad visi \xe2\x80\x9cstebuklingi\xe2\x80\x9d i\xc5\xa1gijimai, kuriuos_NEWLINE_\xc5\xbemon\xc4\x97s patyr\xc4\x97 iki tol, buvo tik pas\xc4\x85mon\xc4\x97s sukurtas efektas, kuris dabar yra traktuojamas kaip placebo efektas.\n_START_SECTION_\nKritika ir paplitimas\n_START_PARAGRAPH_\nEsama ir placebo efekt\xc4\x85 neigian\xc4\x8di\xc5\xb3 studij\xc5\xb3. Efektas taip pat kritikuojamas kaip nepatikimas, ne visada pasirei\xc5\xa1kiantis. Taip pat manoma, jog skirti ai\xc5\xa1kiai neveiksming\xc4\x85 gydym\xc4\x85 meluojant ligoniui gali b\xc5\xabti neeti\xc5\xa1ka. Jei i\xc5\xa1 ties\xc5\xb3 skiriamos neveiksmingos tablet\xc4\x97s, j\xc5\xb3 tikra kaina paprastai labai nedidel\xc4\x97, ta\xc4\x8diau kad ligonis patik\xc4\x97t\xc5\xb3, jis turi sumok\xc4\x97ti kaip u\xc5\xbe tikr\xc4\x85, veiksming\xc4\x85 vaist\xc4\x85. Jei at\xc4\x97j\xc4\x99s pacientas reikalauja gydymo kuris jam ai\xc5\xa1kiai nereikalingas, apie 24\xc2\xa0% Amerikos gydytoj\xc5\xb3 neabejodami skiria placeb\xc4\x85, dar 18\xc2\xa0% gali tai padaryti priklausomai nuo aplinkybi\xc5\xb3.'